હરકિસન મહેતાએ આત્મકથા લખી હોત અથવા એમની હયાતીમાં એમની જીવનકથા લખાઈ હોત તો આ પુસ્તકનું સંપાદન કરવાની કોઈ આવશ્યકતા નહોતી. હરકિસન મહેતા જેવા લેખક-પત્રકારના જીવનના ઉતાર-ચડાવની અને સંઘર્ષસિદ્ધિની ગાથા વિશે જાણવાનું કુતૂહલ દરેક વાચકને હોય એ સ્વાભાવિક છે. પોતે જે લેખકના સર્જનની દર અઠવાડિયે ઉત્કંઠાથી રાહ જોતો હોય એ લેખક વર્ષો સુધી કેવી રીતે લખતો હશે, કઈ શક્તિ, કયું બળ એની પાસે આવું સર્જન કરાવે છે, પોતાના જીવનની કટોકટીઓનો સામનો એણે કેવી રીતે કર્યો હશે અને કારકિર્દી દરમિયાન ઈર્ષ્યા-સ્પર્ધાના વાતાવરણમાં એ કેવી રીતે પોતાની ગુણવત્તા જાળવીને અડીખમ રહેતો હશે - આ અને આવા અનેક પ્રશ્ર્નોના ઉત્તર હરકિસન મહેતાએ ક્યારેય ન લખેલી આત્મકથામાંથી મળી શક્યા હોત. આ પુસ્તકમાં ૨૮ લેખકો દ્વારા આ અદ્વિતીય લેખક-પત્રકારના જીવનના અને એમની કારકિર્દીના વિવિધ ખંડ એકત્રિત કરી એક સંપૂર્ણ છબિ ઉપસાવવાની કોશિશ કરી છે. આ લેખોમાંથી વિવિધ હરકિસન મહેતા પ્રગટે છે. અહીં સમાજવાદી વિચારધારામાં માનનારા અને કૉલેજમાં પણ હાફપેન્ટ પહેરીને જનારા હરકિસન મહેતાની સાદગી છે, જુહુ સ્કીમ જેવા વૈભવી વિસ્તારના આલીશાન ફ્લૅટ, વરસોવાનો બંગલો અને પનવેલમાં ફાર્મ હાઉસની સુખસગવડો પણ છે. નાનાં સંતાનોને ખાલી નાળિયેરમાં માટલાનું પાણી ભરીને અપાતા મજબૂરીના દિવસોની સંઘર્ષકથા છે, એ જ સંતાનો માટે લગ્ન કે એમની સાથેના પ્રવાસ જેવા પ્રસંગોએ ખર્ચાતી લખલૂટ લક્ષ્મી છે. શિખર સુધીની યાત્રા દરમિયાનનો આનંદી, મોજીલો અને હસમુખો સ્વભાવ છે.